b'\n_START_ARTICLE_\nHilse-levyt\n_START_PARAGRAPH_\nHilse-levyt oli Kimmo Miettisen luotsaama Hilse-lehden kylkeen perustama levymerkki. Levymerkin ensimm\xc3\xa4inen levyjulkaisu oli vuonna 1979 ilmestynyt punk-klassikoksi muodostunut eri esitt\xc3\xa4jien kokoelma Hilselp, jossa oli 18 esityst\xc3\xa4 18 eri yhtyeelt\xc3\xa4. Levy sai my\xc3\xb6s pian edellist\xc3\xa4 v\xc3\xa4hemm\xc3\xa4lle huomiolle j\xc3\xa4\xc3\xa4neen jatko-osan Hilse II. T\xc3\xa4ss\xc3\xa4 oli mukana nelj\xc3\xa4 yhtyett\xc3\xa4, kukin nelj\xc3\xa4ll\xc3\xa4 kappaleella._NEWLINE_Levymerkin kolmas pitk\xc3\xa4soitto oli hyvink\xc3\xa4\xc3\xa4l\xc3\xa4isen Vandaalit-yhtyeen Namuja lapsille. Molemmilla kokoelmilla mukana ollut tamperelainen Tinneri hajosi ja j\xc3\xa4lkimm\xc3\xa4isell\xc3\xa4 kokoelmalla mukana ollut raisiolainen SIG siirtyi Johanna-yhti\xc3\xb6lle vuonna 1980._NEWLINE_Lis\xc3\xa4ksi levymerkki julkaisi kolme single\xc3\xa4 kolmelta eri b\xc3\xa4ndilt\xc3\xa4. H\xc3\xa4meenlinnalainen Hurskas ja vammalalainen Tyhj\xc3\xa4t patterit j\xc3\xa4iv\xc3\xa4t v\xc3\xa4hemm\xc3\xa4lle huomiolle, mutta Hassisen kone saavutti debyyttisinglell\xc3\xa4\xc3\xa4n Hassisen kone / Kolumpia orkesteri suurempaa huomiota._NEWLINE_Syksyll\xc3\xa4 1980 Miettinen myi Hassisen koneen valmiin albumin ja levymerkkins\xc3\xa4 oikeudet Poko Rekordsille, joka saattoi julki sek\xc3\xa4 Hilseen kautta julkaisematta j\xc3\xa4\xc3\xa4neit\xc3\xa4 sangen v\xc3\xa4h\xc3\xa4lle huomiolle j\xc3\xa4\xc3\xa4neit\xc3\xa4 yksitt\xc3\xa4isprojekteja ett\xc3\xa4 Hassisen koneen tulevat julkaisut, joista muodostui aikansa suomirockin merkkiteoksia. Samoin Poko sitoutui julkaisemaan Vandaalien toisen LP:n._NEWLINE_Vandaalien comebackin kaksi levy\xc3\xa4 julkaistiin Hilse-merkin alla 1990-luvulla.'